**PREDLOG ZAKONA O SPREMEMBAH IN DOPOLNITVAH ZAKONA O VODAH (ZV-1G)**

1. **UVOD**
	1. **OCENA STANJA IN RAZLOGI ZA SPREJEM PREDLOGA ZAKONA**

**Zakon o vodah - splošno**

Zakon o vodah (Uradni list RS, št. [67/02](http://www.uradni-list.si/1/objava.jsp?sop=2002-01-3237), [2/04](http://www.uradni-list.si/1/objava.jsp?sop=2004-01-0064) – ZZdrI-A, [41/04](http://www.uradni-list.si/1/objava.jsp?sop=2004-01-1694) – ZVO-1, [57/08](http://www.uradni-list.si/1/objava.jsp?sop=2008-01-2417), [57/12](http://www.uradni-list.si/1/objava.jsp?sop=2012-01-2418), [100/13](http://www.uradni-list.si/1/objava.jsp?sop=2013-01-3602), [40/14](http://www.uradni-list.si/1/objava.jsp?sop=2014-01-1618), [56/15](http://www.uradni-list.si/1/objava.jsp?sop=2015-01-2360) in 65/20; v nadaljnjem besedilu: Zakon o vodah) je bil sprejet v letu 2002 in je bil po tem nekajkrat spremenjen. Tako je bil na podlagi Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 70/08 in 57/12; v nadaljnjem besedilu: ZVO) razveljavljen 94. člen Zakona o vodah. Pozneje je bil Zakon o vodah še šestkrat dopolnjen oziroma spremenjen in sicer v letih 2008, 2012, 2013, 2014, 2015 in 2020.

Pred uveljavitvijo Zakona o vodah leta 2002 je varstvo voda pred onesnaževanjem in varstvo vodnih količin, varstvo pred poplavami, rabo in izkoriščanje voda ter druga vprašanja gospodarjenja z vodami urejal Zakon o vodah (Ur. l. SRS, št. 38/86, in Ur. l. RS, št. 15/91) in na njegovi podlagi izdani predpisi, pa tudi nekateri drugi zakonski predpisi, na primer Zakon o določitvi zavarovanega območja za reko Sočo s pritoki (Ur. l. SRS, št. 7/76, 8/76 in 29/86) ter Zakon o temeljih vodnega režima, pomembnega za dve ali več republik oziroma avtonomnih pokrajin, in o meddržavnih vodah (Ur. l. SFRJ, št. 2/74 in 24/76).

**Predmet urejanja tega zakona**

S predlaganim zakonom se spreminja določba 14. člena Zakona o vodah, na način, da se črtata šesti in sedmi odstavek, ki določata postopek za določitev drugačne zunanje meje priobalnih zemljišč na predlog nosilcev prostorskega načrtovanja in obvezo za določitev ukrepov v predlogu, ko so potrebni za izravnavo vplivov nameravanega posega na doseganje ciljev upravljanja voda.

Postopek zožitve priobalnega pasu po šestem odstavku 14. člena Zakona o vodah se po predlaganem zakonu združi s postopkom izdaje vodnega soglasja v primerih, ko gre za posege na priobalno zemljišče celinskih voda. Obenem se s to spremembo ukinja možnost ožanja priobalnega pasu, saj postane v tem primeru brezpredmetna.

V predlaganem zakonu se spreminja 37. člen in doda nov 37.a člen. Namreč s to spremembo in dopolnitvijo bodo posegi na vodnih in priobalnih zemljiščih urejeni ločeno, v dveh členih, in sicer zaradi bolj sistematične in pregledne ureditve posegov. Tako bo s predlagano spremembo 37. člena veljavnega Zakona o vodah urejana materija posegov na vodnih zemljiščih, z dodanim 37.a členom pa bo urejena materija posegov na priobalnih zemljiščih.

S predlaganim načinom obravnave dosedanjih predlogov za zožitev zunanje meje priobalnega pasu se skrajšuje postopek za predlagatelje, saj se s spremembo 14. člena pristojnost za vodenje postopkov za spreminjanje mej priobalnih zemljišč prenaša iz vladnega na nivo ministrstva, in sicer z določitvijo odločanja o predlogih v okviru upravnih postopkov in ne več s sprejemom vladne uredbe. Nov predlog bo razbremenil vlado in s tem omogočil hitrejše reševanje vloženih predlogov oz. vlog, kar za stranke oz. predlagatelje posledično pomeni, da se v luči odprave administrativnih ovir skrajšujejo oz. ukinjajo dosedanji dolgotrajnejši postopki sprejema uredbe na vladi, hkrati pa se stranke s tem istočasno tudi finančno in časovno razbremenjujejo.

Zaradi sprememb 37. člena veljavnega Zakona o vodah in dodanega novega 37.a člena predlaganega zakona se s predhodnimi določbami ureja nadaljevanje začetih postopkov za izdajo vodnih soglasij, ki jih vodi Direkcija Republike Slovenije za vode. Prav tako se določa prehodno obdobje za obravnavo že vloženih predlogov za določitev drugačne zunanje meje, podanih pred uveljavitvijo tega zakona.

Ne glede na predlagane spremembe, ki bodo pomenile večji pripad zadev na Direkcijo Republike Slovenije za vode, pa bo obseg preveritev pogojev, ki jih je treba izpolniti preden bo dovoljen poseg na priobalno zemljišče, ostal enak. Razširja pa se nabor ureditev, ki se jim bo potencialno dovolilo poseganje na priobalno zemljišče.

Zakon o vodah v svojem 161. členu določa vrsto obveznih gospodarskih javnih gospodarskih služb urejanja voda, in sicer:

* obratovanje in vzdrževanje vodne infrastrukture, namenjene ohranjanju in uravnavanju vodnih količin,
* obratovanje, vzdrževanje in spremljanje stanja vodne infrastrukture, namenjene varstvu pred škodljivim delovanjem voda,
* izvedba izrednih ukrepov v času povečane stopnje ogroženosti zaradi škodljivega delovanja voda,
* izvedba izrednih ukrepov po naravni nesreči zaradi škodljivega delovanja voda,
* vzdrževanje vodnih in priobalnih zemljišč,
* zagotavljanje vodovarstvenega nadzora.

V 162. členu pa Zakon o vodah določa namene, za katere se lahko sredstva Sklada za vode porabijo, in sicer za namene:

* gradnje vodne infrastrukture, vključno z nakupom zemljišč, potrebnih za njeno gradnjo,
* gradnje državne in lokalne infrastrukture, ki je potrebna zaradi gradnje vodne infrastrukture,
* izvedbe izrednih ukrepov v času povečane stopnje ogroženosti zaradi škodljivega delovanja voda in izvedbe izrednih ukrepov po naravni nesreči zaradi škodljivega delovanja voda,
* gradnje in posodobitve vodnih zadrževalnikov namenjenih za namakanje kmetijskih zemljišč, ki so državna vodna infrastruktura,
* nakupa vodnih in priobalnih zemljišč in sofinanciranja nakupa priobalnih zemljišč s strani lokalnih skupnosti na podlagi 16. člena tega zakona,
* strokovnih in razvojnih nalog za izvajanje tega zakona, ki jih opravljajo pravne osebe javnega prava, ki jih je ustanovila Republika Slovenija v ta namen,
* medobčinskih ali regionalnih projektov gradnje objektov za črpanje, filtriranje in zajem vode ter prenosnih vodovodov za zagotovitev javne oskrbe s pitno vodo v skladu z operativnimi programi varstva okolja,
* občinskih projektov novogradnje ali rekonstrukcije sistemov za oskrbo s pitno vodo za zagotovitev javne oskrbe s pitno vodo, ki jih ni mogoče sofinancirati iz sredstev Evropske unije, kadar je v skladu s predpisi, ki urejajo varstvo okolja, predpisano opremljanje z javnim vodovodom,
* odkupa zasebnih vodovodov s strani občin zaradi zagotovitve javne oskrbe s pitno vodo, kadar je v skladu s predpisi, ki urejajo varstvo okolja, predpisano opremljanje z javnim vodovodom,
* občinskih projektov novogradnje ali rekonstrukcije javne kanalizacije v aglomeracijah s skupno obremenitvijo, manjšo od 2.000 populacijskih ekvivalentov, kadar je v skladu s predpisi, ki urejajo varstvo okolja, predpisano opremljanje z javno kanalizacijo, če jih ni mogoče sofinancirati iz sredstev Evropske unije, ter
* drugih posameznih strokovnih in razvojnih nalog za izvajanje tega zakona.

Zakon tako ne določa, da je mogoče sredstva Sklada za vode uporabiti tudi za financiranje javne gospodarske službe, temveč se le-ta financira večinoma iz sredstev integralnega proračuna.

S predlagano rešitvijo, da se sredstva Sklada za vode lahko uporabijo tudi za izvajanje javnih gospodarskih služb urejanja voda, vendar zgolj v primerih, ko sredstev za financiranje teh nalog ni mogoče v celoti zagotoviti iz drugih finančnih virov, se predlaga rešitev, ki je preglednejša, saj omogoča izvajanje cenovne politike na področju upravljanja z vodami v skladu s prejeto evropsko politiko do voda, ki zahteva od države članice povračilo stroškov za vse naloge, povezane z upravljanjem z vodami. Na ta način se potencialno (v primerih, ko se bo ta rešitev tudi dejansko izvajala, ko ne bo sredstev za financiranje javnih gospodarskih služb urejanja voda možno zagotoviti tudi iz drugih virov) razbremeni tudi (integralni) državni proračun, saj se namensko zbrana sredstva za upravljanje z vodami tudi namensko porabijo. Zakon o vodah se torej v 162. členu dopolni tako, da se iz sredstev Sklada za vode krijejo tudi stroški izvajanja obvezne gospodarske javne službe urejanja voda.

* 1. **Predpisi, ki urejajo to področje**
* Zakon o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15 in 65/20),
* Zakon o gospodarskih javnih službah (Uradni list RS, št. 32/93, 30/98 – ZZLPPO, 127/06 – ZJZP, 38/10 – ZUKN in 57/11 – ORZGJS40)
	1. **Predpisi Evropske unije, ki vplivajo na področje urejanja**
* Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L št. 327 z dne 22. 12. 2000, str. 1);
* Direktiva 2007/60/ES Evropskega parlamenta in Sveta z dne 23. oktobra 2007 o oceni in obvladovanju poplavne ogroženosti (UL L št. 288 z dne 6. 11. 2007, str. 27);
	1. **Mednarodni sporazumi, ki vplivajo na področje urejanja**

**/**

* 1. **Odločbe ustavnega sodišča, ki vplivajo na področje urejanja**

**/**

* 1. **Odločbe Sodišča Evropske unije, ki obravnavajo področje urejanja oziroma primerljivo ureditev**

**/**

**1.7 Razlogi, ki utemeljujejo potrebo po spremembi in/ali dopolnitvi obstoječega predpisa**

S predlaganim načinom obravnave dosedanjih predlogov za zožitev zunanje meje priobalnega pasu se skrajšuje postopek za predlagatelje, saj se s spremembo 14. člena pristojnost za vodenje postopkov za spreminjanje mej priobalnih zemljišč prenaša iz vladnega na upravni nivo, in sicer z določitvijo odločanja o predlogih v okviru upravnih postopkov in ne več s sprejemom vladne uredbe. Nov predlog bo razbremenil vlado in s tem omogočil hitrejše reševanje vloženih predlogov oz. vlog, kar za stranke oz. predlagatelje posledično pomeni, da se v luči odprave administrativnih ovir skrajšujejo oz. ukinjajo dosedanji dolgotrajnejši postopki sprejema uredbe na vladi, hkrati pa se stranke s tem istočasno tudi finančno in časovno razbremenjujejo. Ne glede na predlagane spremembe, ki bodo pomenile večji pripad zadev na Direkcijo Republike Slovenije za vode, pa bo obseg preveritev pogojev, ki jih je treba izpolniti preden bo dovoljen poseg na priobalno zemljišče, ostal enak. Razširja pa se nabor ureditev, ki se jim bo potencialno dovolilo poseganje na priobalno zemljišče.

S predlagano rešitvijo, da se sredstva Sklada za vode lahko uporabijo tudi za izvajanje javnih gospodarskih služb urejanja voda, vendar zgolj v primerih ko sredstev za financiranje teh nalog ni mogoče v celoti zagotoviti iz drugih finančnih virov, se predlaga rešitev, ki je preglednejša, saj omogoča izvajanje cenovne politike na področju upravljanja z vodami v skladu s prejeto evropsko politiko do voda, ki zahteva od države članice povračilo stroškov za vse naloge, povezane z upravljanjem z vodami. Na ta način se potencialno (v primerih, ko se bo ta rešitev tudi dejansko izvajala, ko ne bo sredstev za financiranje javnih gospodarskih služb urejanja voda možno zagotoviti tudi iz drugih virov) razbremeni tudi (integralni) državni proračun, saj se namensko zbrana sredstva za upravljanje z vodami tudi namensko porabijo. Zakon o vodah se torej v 162. členu dopolni tako, da se iz sredstev Sklada za vode krijejo tudi stroški izvajanja obvezne gospodarske javne službe urejanja voda.

**2. CILJI, NAČELA IN POGLAVITNE REŠITVE PREDLOGA ZAKONA**

**2.1 Cilji**

Cilj upravljanja voda ter vodnih in priobalnih zemljišč je doseganje dobrega stanja voda in drugih, z vodami povezanih ekosistemov, zagotavljanje varstva pred škodljivim delovanjem voda, ohranjanje in uravnavanje vodnih količin in spodbujanje trajnostne rabe voda, ki omogoča različne vrste rabe ob upoštevanju dolgoročnega varstva razpoložljivih vodnih virov in njihove kakovosti. Pri opredelitvi ciljev upravljanja voda in z njimi povezanih programov ukrepov se upoštevajo tudi vplivi podnebnih sprememb.

**2.2 Načela**

Ob upoštevanju temeljnih načel varstva okolja, upravljanje z vodami ter z vodnimi in priobalnimi zemljišči temelji na:

1. načelu celovitosti, ki upošteva naravne procese in dinamiko voda ter medsebojno povezanost in soodvisnost vodnih in obvodnih ekosistemov na območju povodja,
2. načelu dolgoročnega varstva kakovosti in smotrne rabe razpoložljivih vodnih virov,
3. načelu zagotavljanja varnosti pred škodljivim delovanjem voda, ki izhaja iz potreb po varnosti prebivalstva in njihovega premoženja, ob upoštevanju delovanja naravnih procesov,
4. načelu povrnitve stroškov, povezanih z obremenjevanjem voda,
5. načelu sodelovanja javnosti, ki omogoča sodelovanje javnosti pri sprejemanju načrtov upravljanja z vodami,
6. načelu upoštevanja najboljših razpoložljivih tehnik in novih dognanj znanosti o naravnih zakonitosti.

**2.3 Poglavitne rešitve predloga zakona**

S predlaganim načinom obravnave dosedanjih predlogov za zožitev zunanje meje priobalnega pasu se skrajšuje postopek za predlagatelje, saj se s spremembo 14. člena pristojnost za vodenje postopkov za spreminjanje mej priobalnih zemljišč prenaša iz vladnega (pripravljavec predpisov oz. uredbe je Ministrstvo za okolje in prostor) na upravni (Direkcija Republike Slovenije za vode) nivo, in sicer z določitvijo odločanja o predlogih v okviru upravnih postopkov in ne več s sprejemom vladne uredbe. Nov predlog bo razbremenil vlado in s tem omogočil hitrejše reševanje vloženih predlogov oz. vlog, kar za stranke oz. predlagatelje posledično pomeni, da se v luči odprave administrativnih ovir skrajšujejo oz. ukinjajo dosedanji dolgotrajnejši postopki sprejema uredbe na vladi, hkrati pa se stranke s tem istočasno tudi finančno in časovno razbremenjujejo. Ne glede na predlagane spremembe, ki bodo pomenile večji pripad zadev na Direkcijo Republike Slovenije za vode, pa bo obseg preveritev pogojev, ki jih je treba izpolniti preden bo dovoljen poseg na priobalno zemljišče, ostal enak. Razširja pa se nabor ureditev, ki se jim bo potencialno dovolilo poseganje na priobalno zemljišče.

S predlagano rešitvijo, da se sredstva Sklada za vode lahko uporabijo tudi za izvajanje javnih gospodarskih služb urejanja voda, vendar zgolj v primerih ko sredstev za financiranje teh nalog ni mogoče v celoti zagotoviti iz drugih finančnih virov, se predlaga rešitev, ki je preglednejša, saj omogoča izvajanje cenovne politike na področju upravljanja z vodami v skladu s prejeto evropsko politiko do voda, ki zahteva od države članice povračilo stroškov za vse naloge, povezane z upravljanjem z vodami. Na ta način se potencialno (v primerih, ko se bo ta rešitev tudi dejansko izvajala, ko ne bo sredstev za financiranje javnih gospodarskih služb urejanja voda možno zagotoviti tudi iz drugih virov) razbremeni tudi (integralni) državni proračun, saj se namensko zbrana sredstva za upravljanje z vodami tudi namensko porabijo. Zakon o vodah se torej v 162. členu dopolni tako, da se iz sredstev Sklada za vode krijejo tudi stroški izvajanja obvezne gospodarske javne službe urejanja voda.

**3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

Finančnih posledic ni, saj predlagani zakon skrajšuje postopke v okviru poseganj na priobalna zemljišča in ukinja postopek zožitve priobalnega pasu vodnega zemljišča ter ureja dodaten namen, za katerega se lahko uporabijo sredstva iz Sklada za vode. Zadev na prihodkovni strani Sklada za vode zakon ne ureja.

**4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN SPREJET**

/

**5. PRESOJA POSLEDIC, KI JIH BO IMEL SPREJEM ZAKONA**

**5.1 Presoja administrativnih posledic**

**a) v postopkih oziroma poslovanju javne uprave ali pravosodnih organov:**

S predlaganimi spremembami se ukinja postopek ožanja priobalnih zemljišč, ki je rezultiral v (ne)sprejemu vladne uredbe in ki je potekal na ožjem ministrstvu. Obenem pa se povečuje pripad zadev na upravnem organu Direkciji Republike Slovenije za vode, ki vodi postopke izdaje vodnih soglasij.

**b) pri obveznostih strank do javne uprave ali pravosodnih organov:**

Stranke bodo imeli s posegi v prostor v primerih, ko se posega v priobalno zemljišče voda, manj in krajše ter cenejše postopke. Prav tako bodo imele opravka zgolj in samo z enim upravnim organom (Direkcije Republike Slovenije za vode) in ne več s tremi (nosilec prostorskega načrtovanja, Ministrstvo za okolje in prostor, Direkcija Republike Slovenije za vode).

|  |
| --- |
| 5.2 Presoja posledic za okolje, vključno s prostorskimi in varstvenimi vidiki, in sicer za: |

Predlagani zakon vključuje spremembe, ki bodo imele učinek na doseganje ciljev za vode.

**5.3 Presoja posledic za gospodarstvo**

Zakon nima neposrednega učinka na gospodarsko rast.

**5.4 Presoja posledic na socialnem področju: /**

**5.5 Presoja posledic na dokumente razvojnega načrtovanja, in sicer za: /**

**5.6 Presoja posledic za druga področja: /**

**5.7 Izvajanje sprejetega predpisa: /**

**5.8 Druge pomembne okoliščine v zvezi z vprašanji, ki jih ureja predlog zakona:**

1. **BESEDILO ČLENOV**

**Z A K O N**

**O SPREMEMBAH IN DOPOLNITVAH ZAKONA O VODAH (ZV-1G)**

1. člen

V Zakonu o vodah (Uradni list RS, št. 67/02, 2/04 – ZZdrl-A, 41/04 – ZVO-1, 57/08, 57/12, 100/13, 40/14, 56/15 in 65/20) se v 14. členu črtata šesti in sedmi odstavek.

2. člen

V 37. členu se naslov člena spremeni tako, da se glasi: »(posegi na vodno zemljišče)«.

V prvem odstavku se napovedni stavek spremeni tako, da se glasi: »(1) Na vodnem zemljišču in na območju presihajočih jezer ni dovoljeno posegati v prostor, razen za:«.

Drugi odstavek se črta.

Dosedanji tretji odstavek postane nov drugi odstavek.

3. člen

Za 37. členom se doda nov 37. a člen, ki se glasi:

»37.a člen

 (posegi na priobalno zemljišče)

1. Na priobalnem zemljišču ni dovoljeno posegati v prostor, razen na podlagi pridobljenega vodnega soglasja, ki se izda, če:
2. ne gre za poseg v nasprotju s pogoji in omejitvami za izvajanje dejavnosti in posegov v prostor na območjih, ogroženih zaradi poplav in z njimi povezane erozije celinskih voda in morja,
3. se s tem ne povečuje poplavne ali erozijske nevarnosti ali ogroženosti,
4. se s tem ne poslabšuje stanje voda,
5. je omogočeno izvajanje javnih služb,
6. ne omejuje obstoječe posebne rabe voda in
7. to ni v nasprotju s cilji upravljanja z vodami.
8. Za poseg iz prejšnjega odstavka morajo biti v vodnem soglasju določeni tudi ukrepi, potrebni za izravnavo vplivov nameravanega posega na doseganje ciljev upravljanja voda.
9. Poseganje v prostor na priobalnem zemljišču v tlorisni širini od 15 metrov od meje vodnega zemljišča do zunanje meje priobalnega zemljišča na vodah 1. reda zunaj območij naselja je dovoljeno za gradnjo pomožnih kmetijsko-gozdarskih objektov na podlagi vodnega soglasja, razen če je s predpisom, izdanim na podlagi tega zakona, drugače določeno.
10. Posegi na priobalno zemljišče so dovoljeni le na podlagi pogojev iz pridobljenega vodnega soglasja.«

4. člen

V 69. členu se v prvem odstavku za številko člena »37.« doda besedilo »in 37.a«.

5. člen

V 162. členu se v tretjem odstavku na koncu 10. točke črta beseda »ter«.

Na koncu 11. točke se pika nadomesti z vejico in doda nova beseda »ter« in nova 12. točka, ki se glasi:

 »12. izvajanja javnih gospodarskih služb iz prejšnjega člena, zgolj v primerih ko sredstev za financiranje teh nalog ni mogoče v celoti zagotoviti iz drugih finančnih virov.«.

PREHODNA IN KONČNA DOLOČBA

6. člen

(končanje postopkov)

Postopki za izdajo vodnega soglasja, začeti pred uveljavitvijo tega zakona, se dokončajo po dosedanjih predpisih.

Predlogi za določitev drugačne zunanje meje, podani pred uveljavitvijo tega zakona, se dokončajo po dosedanjih predpisih.

7. člen

(začetek veljavnosti)

Ta zakon začne veljati naslednji dan po objavi v Uradnem listu Republike Slovenije.

1. **OBRAZLOŽITEV ČLENOV**

**K 1. členu**

S 1. členom predlaganega zakona se črtata šesti in sedmi odstavek dosedanjega 14. člena zakona, ki sta določala, da lahko vlada na predlog nosilcev prostorskega načrtovanja določi drugačno zunanjo mejo priobalnih zemljišč, ki zoži priobalno zemljišče ob izpolnjevanju šestih pogojev, in da morajo biti v tem predlogu predvideni tudi ukrepi, ki so potrebni za izravnavo vplivov nameravanega posega na doseganje ciljev upravljanja voda. S tem se ukinja možnost ožanja priobalnih zemljišč celinskih voda.

**K 2. členu**

Z 2. členom predlaganega zakona se 37. člen Zakona o vodah spremeni tako, da iz njega nastaneta dva člena, in sicer, 37. člen, ki ureja samo posege na vodnem zemljišču, in 37.a člen, ki ureja posege na priobalnem zemljišču.

**K 3. členu (novi 37.a člen)**

S 3. členom predlaganega zakona se doda nov 37.a člen, ki ureja posege na priobalno zemljišče. Določeno je, da na priobalnem zemljišču ni dovoljeno posegati v prostor, razen na podlagi pridobljenega vodnega soglasja, ki se izda, če ne gre za poseg v nasprotju s pogoji in omejitvami za izvajanje dejavnosti in posegov v prostor na območjih, ogroženih zaradi poplav in z njimi povezane erozije celinskih voda in morja, če se s tem ne povečuje poplavne ali erozijske nevarnosti ali ogroženosti, če se s tem ne poslabšuje stanje voda, če je omogočeno izvajanje javnih služb, če se ne omejuje obstoječe posebne rabe voda, in če to ni v nasprotju s cilji upravljanja z vodami. Prav tako je v petem odstavku tega člena določeno, da morajo biti v vodnem soglasju za ta poseg določeni tudi ukrepi, ki so potrebni za izravnavo vplivov nameravanega posega na doseganje ciljev upravljanja voda.

S temi spremembami se ukinja potreba po postopku ožanja priobalnih zemljišč in se uvaja postopek (ne)izdaje vodnega soglasja v primerih poseganja na priobalno zemljišče, če poseg izpolnjuje v členu navedene pogoje.

**K 4. členu**

S 4. členom predlaganega zakona se ureja sklic iz prvega odstavka 69. člena na način, da se v vanj dodajo tudi objekti novega 37.a člena.

**K 5. členu**

S 5. členom predlaganega zakona se v tretjem odstavku 162. člena zakona med namene, za katere se lahko porabijo sredstva Sklada za vode, vključuje nova 12. točka, in sicer, da se sredstva Sklada za vode lahko porabljajo tudi za namene izvajanja javnih gospodarskih služb urejanja voda, vendar zgolj v primerih ko sredstev za financiranje teh nalog ni mogoče v celoti zagotoviti iz drugih finančnih virov. Tako se predlaga rešitev, ki je preglednejša, saj omogoča izvajanje cenovne politike na področju upravljanja z vodami v skladu s prejeto evropsko politiko do voda, ki zahteva od države članice povračilo stroškov za vse naloge, povezane z upravljanjem z vodami. Na ta način se potencialno (v primerih, ko se bo ta rešitev tudi dejansko izvajala, ko ne bo sredstev za financiranje javnih gospodarskih služb urejanja voda možno zagotoviti tudi iz drugih virov) razbremeni tudi (integralni) državni proračun, saj se namensko zbrana sredstva za upravljanje z vodami tudi namensko porabijo.

**K 6. členu**

6. člen določa kako se končajo postopki za izdajo vodnega soglasja, začeti pred uveljavitvijo tega zakona, in kako se končajo postopki za določitev drugačne zunanje meje, podani pred uveljavitvijo tega zakona.

**K 7. členu**

Določba določa začetek veljavnosti predlaganega zakona.

**IV. BESEDILO ČLENOV, KI SE SPREMINJAJO**

14. člen

(priobalno zemljišče celinskih voda)

(1) Zemljišče, ki neposredno meji na vodno zemljišče, je priobalno zemljišče celinskih voda (v nadaljnjem besedilu: priobalno zemljišče).

(2) Zunanja meja priobalnih zemljišč sega na vodah 1. reda 15 metrov od meje vodnega zemljišča, na vodah 2. reda pa pet metrov od meje vodnega zemljišča.

(3) Priobalna zemljišča so tudi vsa zemljišča med visokovodnimi nasipi.

(4) Ne glede na določbe drugega odstavka tega člena sega zunanja meja priobalnih zemljišč na vodah 1. reda zunaj območij naselja najmanj 40 metrov od meje vodnega zemljišča. Vlada lahko določi drugačno zunanjo mejo priobalnih zemljišč, ki razširi priobalno zemljišče, če je to potrebno zaradi:

1. varstva voda ter vodnih in obvodnih ekosistemov,

2. urejanja voda,

3. izvajanja javnih služb po tem zakonu,

4. omogočanja splošne rabe vodnega in morskega dobra in določanja varstvenih režimov.

(5) Ne glede na določbe drugega in četrtega odstavka tega člena sega zunanja meja priobalnih zemljišč na vodah iz 35. točke Priloge tega zakona pet metrov od meje vodnega zemljišča.

(6) Ne glede na določbe drugega odstavka tega člena lahko vlada na predlog nosilcev prostorskega načrtovanja določi drugačno zunanjo mejo priobalnih zemljišč, ki zoži priobalno zemljišče, če:

1. gre za poseg na obstoječem stavbnem zemljišču znotraj obstoječega naselja,

2. se s tem ne povečuje poplavne ali erozijske nevarnosti ali ogroženosti,

3. se s tem ne poslabšuje stanje voda,

4. je omogočeno izvajanje javnih služb,

5. ne omejuje obstoječe posebne rabe voda in

6. to ni v nasprotju s cilji upravljanja z vodami.

(7) V predlogu iz prejšnjega odstavka morajo biti v skladu s predpisi o vodah predvideni tudi ukrepi, potrebni za izravnavo vplivov nameravanega posega na doseganje ciljev upravljanja voda.

37. člen

(posegi na vodno in priobalno zemljišče)

Na vodnem in priobalnem zemljišču ter na območju presihajočih jezer ni dovoljeno posegati v prostor, razen za:

1. gradnjo objektov javne infrastrukture, komunalne infrastrukture in komunalnih priključkov na javno infrastrukturo ter z gradnjo objektov javne infrastrukture neposredno povezane ureditve, ki se načrtujejo na podlagi predpisov s področja umeščanja prostorskih ureditev državnega pomena v prostor, če izpolnjujejo pogoje iz tretjega odstavka tega člena,

2. gradnjo objektov grajenega javnega dobra po tem ali drugih zakonih,

3. ukrepe, ki se nanašajo na izboljšanje hidromorfoloških in bioloških lastnosti površinskih voda,

4. ukrepe, ki se nanašajo na ohranjanje narave,

5. gradnjo objektov, potrebnih za rabo voda, ki jih je za izvajanje posebne rabe vode nujno zgraditi na vodnem oziroma priobalnem zemljišču (npr. objekt za zajem ali izpust vode), zagotovitev varnosti plovbe in zagotovitev varstva pred utopitvami v naravnih kopališčih,

6. gradnjo objektov, namenjenih varstvu voda pred onesnaženjem, in

7. gradnjo objektov, namenjenih obrambi države, zaščiti in reševanju ljudi, živali in premoženja ter izvajanju nalog policije.

(2) Ne glede na določbo prejšnjega odstavka je poseganje v prostor na priobalnem zemljišču v tlorisni širini od 15 metrov od meje vodnega zemljišča do zunanje meje priobalnega zemljišča na vodah 1. reda zunaj območij naselja dovoljeno za gradnjo pomožnih kmetijsko-gozdarskih objektov na podlagi vodnega soglasja, razen če je s predpisom, izdanim na podlagi tega zakona, drugače določeno.

(3) Posegi, ki so z gradnjo objektov javne infrastrukture neposredno povezane ureditve, ki se načrtujejo na podlagi predpisov s področja umeščanja prostorskih ureditev državnega pomena v prostor, iz 1. točke prvega odstavka tega člena, se lahko izvedejo, če jih zaradi varstvenih režimov po zakonu ali zaradi nesprejemljivosti gradnje po predpisih, ki urejajo varstvo okolja, ni mogoče umestiti drugam ne da bi to povzročilo nesorazmerno visoke stroške. Posegi, ki so z gradnjo objektov javne infrastrukture neposredno povezane ureditve, ki se načrtujejo na podlagi predpisov s področja umeščanja prostorskih ureditev državnega pomena v prostor, iz 1. točke prvega odstavka tega člena, se izvedejo na podlagi utemeljitve izpolnjevanja pogojev iz prejšnjega stavka v postopku celovite presoje vplivov na okolje, presoje vplivov na okolje, v postopku podaje mnenja k prostorskemu aktu ali v postopku izdaje vodnega soglasja.

69. člen

(uporaba nevarnih snovi)

(1) Minister lahko za objekte ali naprave iz 37. člena tega zakona predpiše posebne tehnične pogoje, ki se nanašajo na proizvodnjo, rabo, skladiščenje, pretovor ali prevoz nevarnih snovi.

(2) Gradnja objekta in naprave, ki je namenjena proizvodnji, v katero so vključene nevarne snovi in za katero je v skladu s predpisi na področju varstva okolja treba pridobiti okoljevarstveno soglasje, ter objekta in naprave za odlaganje odpadkov, je na vodovarstvenem območju prepovedana.

(3) Prevoz in pretovor nevarnih snovi na morju se ureja skladno s predpisi na področju prevoza nevarnega blaga in pomorskega prometa.

162. člen

(Sklad za vode)

(1) Ministrstvo upravlja s Skladom za vode (v nadaljnjem besedilu: Sklad), ki se za nedoločen čas ustanovi kot proračunski sklad, skladno z zakonom.

(2) Viri sklada so namenski prejemki proračuna in so:

- sredstva od prodaje vodnih in priobalnih zemljišč, ki jim je prenehal status naravnega vodnega javnega dobra,

- nadomestila za ustanovljene stvarne služnosti ali stavbne pravice v skladu s tem zakonom in

- plačila za vodne pravice v delu, ki pripada državi, in vodna povračila.

(3) Sredstva Sklada se porabljajo za financiranje:

1. gradnje vodne infrastrukture, vključno z nakupom zemljišč, potrebnih za njeno gradnjo,

2. gradnje državne in lokalne infrastrukture, ki je potrebna zaradi gradnje vodne infrastrukture,

3. izvedbe izrednih ukrepov v času povečane stopnje ogroženosti zaradi škodljivega delovanja voda in izvedbe izrednih ukrepov po naravni nesreči zaradi škodljivega delovanja voda,

4. gradnje in posodobitve vodnih zadrževalnikov namenjenih za namakanje kmetijskih zemljišč, ki so državna vodna infrastruktura,

5. nakupa vodnih in priobalnih zemljišč in sofinanciranja nakupa priobalnih zemljišč s strani lokalnih skupnosti na podlagi 16. člena tega zakona,

6. strokovnih in razvojnih nalog za izvajanje tega zakona, ki jih opravljajo pravne osebe javnega prava, ki jih je ustanovila Republika Slovenija v ta namen,

7. medobčinskih ali regionalnih projektov gradnje objektov za črpanje, filtriranje in zajem vode ter prenosnih vodovodov za zagotovitev javne oskrbe s pitno vodo v skladu z operativnimi programi varstva okolja,

8. občinskih projektov novogradnje ali rekonstrukcije sistemov za oskrbo s pitno vodo za zagotovitev javne oskrbe s pitno vodo, ki jih ni mogoče sofinancirati iz sredstev Evropske unije, kadar je v skladu s predpisi, ki urejajo varstvo okolja, predpisano opremljanje z javnim vodovodom,

9. odkupa zasebnih vodovodov s strani občin zaradi zagotovitve javne oskrbe s pitno vodo, kadar je v skladu s predpisi, ki urejajo varstvo okolja, predpisano opremljanje z javnim vodovodom,

10. občinskih projektov novogradnje ali rekonstrukcije javne kanalizacije v aglomeracijah s skupno obremenitvijo, manjšo od 2.000 populacijskih ekvivalentov, kadar je v skladu s predpisi, ki urejajo varstvo okolja, predpisano opremljanje z javno kanalizacijo, če jih ni mogoče sofinancirati iz sredstev Evropske unije, ter

11. drugih posameznih strokovnih in razvojnih nalog za izvajanje tega zakona.

(4) Sredstva Sklada se lahko porabljajo za sofinanciranje projektov iz 8. do 10. točke prejšnjega odstavka v obliki nepovratnih sredstev in v okviru razpoložljivih predvidenih sredstev, in sicer na leto največ do višine 50 % predvidenih prilivov v Sklad iz naslova vodnih povračil za rabo vode za oskrbo s pitno vodo, ki se izvaja kot gospodarska javna služba. Sredstva Sklada se porabijo za sofinanciranje projektov iz prejšnjega stavka največ do višine 80 % vrednosti investicije.